Simon Emil Ammitzbøll (LA), 2013-04-12:
Man kan sige, at det går fremad for regeringen.
Denne gang var der to ordførere.
Så mistede vi støttepartiet.
Det er åbenbart socialistisk fridag.
Jeg vil sige, at min tale vil være spejlvendt af ministerens forstået på den måde, at ministeren sagde meget lidt om det, som forespørgerne er interesserede i, og rigtig meget om noget andet.
Jeg vil sige meget lidt om det generelle, altså om noget andet, og så vil jeg ellers koncentrere min tale om det, som forespørgslen handler om.
Om det generelle vil jeg bare sige kort, at vi har det sådan i Liberal Alliance, at vi vil bekæmpe ekstremisme, hvor vi ser den, og det er ligegyldigt, hvilken form for ekstremisme der er tale om.
Det burde være logisk.
Så kommer vi til forespørgslen, som handler om indsatsen mod ekstreme muslimske grupper i Danmark som f.eks. Hizb ut-Tahrir og Kaldet til Islam.
Der vil jeg sige det på den måde, at jeg tror, at der er to ting, man i hvert fald kan gøre – man kan sikkert gøre flere, og jeg skal ikke påstå, at jeg har alle de udtømmende svar på de 5 minutter, der er stillet til rådighed.
Den ene er, at samfundet klart og tydeligt markerer, hvad de grundlæggende værdier er i det danske samfund.
Det vil sige, at vi kan sørge for at tage kampen for ytringsfrihed alvorlig.
I sidste uge havde vi en forespørgsel indkaldt af Liberal Alliance – dengang manglede der vist også et par af regeringspartiernes ordførere, det var nemlig også på en fredag.
Vi prøvede at se på, om man kunne gøre noget ved at mildne racismeparagraffen og afskaffe blasfemiparagraffen osv.
Den anden ting er, at jeg også tror, at man er nødt til at finde nogle hårdere midler frem, som man skal være villig til at bruge.
I Liberal Alliance synes vi, at Danmark skal være et åbent samfund, hvor vi gerne vil have, at folk, der kan forsørge sig selv og ikke begår kriminalitet, skal være velkomne.
Men vi mener ikke, at man skal tildele statsborgerskab til mennesker, som bekæmper det danske demokrati.
Altså, det er simpelt hen direkte tåbeligt at tildele statsborgerskab til mennesker, som vi i forvejen ved ønsker at nedbryde vores samfund, ønsker at afskaffe vores folkestyre.
Den ændring kunne vi godt tænke os ligesom at få med i lovgivningen fremadrettet.
Det tror jeg ville være noget vigtigt at gøre.
Så kan de jo være fra Hizb ut-Tahrir, eller de kan være nazister, eller de kan være hvad som helst.
Det er klart, at ytringsfriheden er der.
Folk må sådan set også sige, hvad de vil, selv om de ikke har statsborgerskab, men der er jo ingen grund til at belønne folk, der vil afskaffe vores samfundsform, med et statsborgerskab.
Det handler om at være konkret, at komme med konkrete forslag, og det er så vores sådan mere konkrete bud til forespørgerne.
Til sidst vil jeg selvfølgelig også godt sige, at der også er nogle af de blødere ting, der ikke bare handler om det principielle og ikke handler om det hårde, men handler om, at man selvfølgelig skal sætte ind med en ordentlig forebyggelse allerede i skolerne, allerede i det frivillige arbejde.
Men det er min fornemmelse, at det ikke er der, uenigheden er i Folketinget.
Det er nok mere om de andre ting, vi kan få en egentlig debat, og derfor lagde jeg hovedvægten på dem.